钦定古今图书集成/理学汇编/学行典/第081卷 > 易经 > 《家人卦》
## 钦定古今图书集成/理学汇编/学行典/第081卷 > 易经 > 《家人卦》

上九，“有孚威如”，终吉。

〈程传〉治家之道，非至诚不能也。故必中有孚信，则能常久，而众人自化。为善不由至诚，己且不能常守也，况欲使人乎？故治家以“有孚”为本。治家者，在妻孥情爱之闲，慈过则无严，恩胜则掩义，故家之患，常在礼法不足，而渎慢生也。长失尊严，少忘恭顺，而家不乱者，未之有也。故必有威严，则能“终吉。”保家之终，在“有孚”威如二者而已。〈大全〉缙云冯氏曰：为人父者，躬行之有素，则《家人》无不孚之者矣。其所谓躬行者，岂饰厉以为威哉？正其衣冠，尊其瞻视，俨然人望而畏之，非心罔念，已潜消而默化矣。此“威如”之吉，而《象》以为反身之谓也。

《象》曰：“威如”之“吉”，反身之谓也。

〈本义〉谓非作威也，反身自治，则人畏服之矣。